ANALIZĂ Alegeri Portugalia: Liderul Alianței Democratice de centru dreapta, Luis Montenegro, însărcinat cu formarea guvernului/ Extrema dreaptă se clasează pe primul loc în Diaspora și va deține balanța puterii între AD și Partidul Socialist
După 10 zile de la închiderea urnelor, numărătoarea voturilor prin corespondență din străinătate a plasat partidul Chega (Ajunge!, extrema dreaptă), condus de Andre Ventura, pe primul loc cu 18,3% (61.039 voturi), urmat de AD cu 16,79% (55.986 voturi) și PS (condus de Pedro Nuno Santos) cu 15,73% (53.471). Nu mai puțin de 36,68% (122.327) din voturile din Diasporă au fost returnate nule, potrivit datelor finale ale alegerilor prezentate de Comisia Națională Electorală (CNE) a Portugaliei, în condițiile participării la vot a 333.520 de alegători din totalul celor 1.546.747 de persoane din Diasporă înscrise pe listele electorale.
Votanții din Diaspora au fost împărțiți în două circumscripții: Europa și În afara Europei, fiecare alegând câte doi deputați. În Europa cei doi deputați au fost atribuiți Chega și PS, în timp ce În afara Europei deputații au revenit AD și Chega.
În urma stabilirii rezultatelor din Diaspora, rezultatele globale finale ale alegerilor parlamentare din Portugalia arată astfel:
AD – o alianță formată din Partidul Social Democrat (PSD), Centru Democrat și Social (CDS) și Partidul Popular Monarhist – 28,84% și 80 de mandate din 230 în Adunarea Republicii
PS – 28,02% și 78 de mandate
Chega – 18,07% și 50 de mandate
Alte partide – 22 de mandate
Acesta este cel mai strâns rezultate al unor alegeri parlamentare din Portugalia de la revenirea la democrație în 1974 și singurul scrutin în care niciunul din cele două mari partide, PS și PSD, nu a obținut peste 30% din voturi. Chega a obținut un scor record sărind în mai puțin de doi ani de la 7% și 12 mandate, la 18% și 50 de mandate.
Președintele Portugaliei, Marcelo Rebelo de Sousa, l-a însărcinat foarte rapid pe Montenegro cu formarea noului cabinet care ar urma să fie supus votului de învestitură în Adunarea Republicii pe 2 aprilie.
Ventura deține balanța puterii
Montenegro a exclus orice cooperare cu Chega, dar Ventura a amenințat că va îngreuna viața noului guvern în cazul unor voturi cheie, cum ar fi bugetul de stat, dacă noul premier nu cedează la cererilor sale, care merg până la posturi în cabinet, scrie Associated Press.
Ventura a făcut cauză comună cu alte partide radicale de dreapta din Europa. El a creat legături cu Matteo Salvini, vicepremierul Italiei și șeful partidului populist de dreapta Liga, cu liderul extremei Reunirii Naționale din Franța, Marine Le Pen și cu liderul partidului de extremă dreapta Vox din Spania vecină, Santiago Abascal.
Liderul Chega spune că este pregătit să renunțe la unele dintre cele mai controversate propuneri ale partidului său – cum ar fi castrarea chimică pentru unii infractori sexuali și introducerea pedepselor cu închisoarea pe viață – dacă acest lucru îi va deschide ușa spre putere.
Scrutinul anticipat din 10 martie a fost convocat ca urmare a demisiei în noiembrie 2023 a premierului și liderul PS, Antonio Costa, acuzat că ar fi fost implicat într-un scandal de corupție. Ventura, care provine din PSD, a profitat de acuzațiile de corupție la adresa PS, dar și a PSD, ca și costului vieții ridicat și mai ales a chiriilor mari, care i-au motivat pe mulți alegători să voteze pentru Chega, în mod ironic cu puțin timp înaintea a aniversării a jumătate de secol de la Revoluția Garoafelor, care a răsturnat la 25 aprilie 1974 un regim autoritar de dreapta.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank